Document ID: 31987R4088

NEUVOSTON ASETUS (ETY) N:o 4088/87,
annettu 21 päivänä joulukuuta 1987,
etuustullien soveltamisedellytyksistä tiettyjen Kyprokselta, Israelista ja Jordaniasta peräisin olevien kukkaviljelytuotteiden tuontiin
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
Euroopan talousyhteisön sekä Kyproksen, Israelin ja Jordanian välisten assosiointi- tai yhteistyösopimusten lisäpöytäkirjoissa määrätään, että ruusuihin ja neilikoihin on niitä yhteisöön tuotaessa sovellettava etuustulleja mainituista maista peräisin olevien yhdistetyn nimikkeistön alanimikkeeseen 0603 10 kuuluvien tuoreiden leikkokukkien tuontia varten avattujen tariffikiintiöiden rajoissa; näitä tariffietuja sovelletaan ainoastaan tiettyjä hintaedellytyksiä noudattavaan tuontiin,
tässä asetuksessa olisi eriteltävä ne hintaedellytykset, joita ruusujen ja neilikoiden tuonnissa on noudatettava etuustullin soveltamiseksi, sekä tämän tullietuuskohtelun suspendoinnin edellytykset, kun kyseiset edellytykset eivät enää täyty, samoin kuin edellytykset tullietuuskohtelun myöhemmälle voimaan palauttamiselle, ja
maahantuotujen tuotteiden osalta noudatettavat hintaedellytykset vahvistetaan yhteisön tuottajahintojen perusteella; ottaen huomioon, että kyseisten tuotteiden noteeraukset vaihtelevat yhteisössä hyvin herkästi ja erittäin lyhyellä aikavälillä, olisi kyseiset tuottajahinnat vahvistettava kahden viikon pituisiksi ajanjaksoiksi edustavilla markkinoilla kolmen edellisen vuoden aikana todettujen hintojen keskiarvon perusteella jättäen samalla liialliset vaihtelut huomioon ottamatta,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan edellytykset etuustullin soveltamiselle isokukkaisiin ruusuihin, pienikukkaisiin ruusuihin, isokukkaisiin neilikoihin (vakiotyyppi) ja terttuneilikoihin ("spray"-tyyppi) kaikkien Kyprokselta, Israelista ja Jordaniasta peräisin olevien yhdistetyn nimikkeistön alanimikkeeseen 0603 10 kuuluvien tuoreiden leikkokukkien yhteisöön tuontia varten vuosittain avattavien tariffikiintiöiden rajoissa.
2 artikla
1. Etuustullia sovelletaan tietyn tuotteen ja alkuperän osalta ainoastaan, jos maahantuodun tuotteen hinta on vähintään 85 prosenttia 3 artiklassa tarkoitetusta yhteisön tuottajahinnasta.
Maahantuodun tuotteen hinta on todettava yhteisön edustavilla tuontimarkkinoilla etuustullia vähentämättä.
2. Poikkeustapauksia lukuun ottamatta etuustulli on suspendoitava ja yhteisen tullitariffin tulli otettava käyttöön tietyn tuotteen ja alkuperän osalta:
a) jos maahantuodun tuotteen hinnat ovat vähintään 30 prosentin osalta niistä määristä, joilta edustavien tuontimarkkinoiden noteerauksia on saatavissa, kahden perättäisen markkinapäivän ajan pienempiä kuin 85 prosenttia yhteisön tuottajahinnasta
tai
b) jos maahantuodun tuotteen hinnat ovat vähintään 30 prosentin osalta niistä määristä, joilta edustavien tuontimarkkinoiden noteerauksia on saatavissa, viidestä seitsemään perättäistä markkinapäivää kestävällä ajanjaksolla vuoroin suurempia ja vuoroin pienempiä kuin 85 prosenttia yhteisön tuottajahinnasta ja kolmen kyseiseen ajanjaksoon kuuluvan päivän ajan ovat maahantuodun tuotteen hinnat pienempiä kuin kyseinen taso.
3. Etuustullia on kannettava tietyn tuotteen ja alkuperän osalta, jos maahantuodun tuotteen hinnat (täysimääräistä tullia vähentämättä) ovat vähintään 70 prosentin osalta niistä määristä, joilta yhteisön edustavien markkinoiden noteerauksia on saatavissa, vähintään 85 prosenttia yhteisön tuottajahinnasta ajanjaksona, joka alkaa etuustullin suspensiotoimenpiteen tosiasiallisesta soveltamisesta ja kestää:
- kaksi perättäistä markkinapäivää 2 kohdan a alakohdan mukaisen suspension jälkeen,
- kolme perättäistä markkinapäivää 2 kohdan b alakohdan mukaisen suspension jälkeen.
Jollei noteerauksia ole saatavissa, kannetaan etuustullia, jos noteeraukset puuttuvat kuudelta perättäiseltä työpäivältä toimenpiteen tosiasiallisesta soveltamisesta alkaen.
4. Edellä 1 kohdassa tarkoitettujen maiden alkuperätuotteiden Espanjaan ja Portugaliin tuonnin osalta:
- sovellettava etuustulli johtuu yhteisön ja 1 artiklassa tarkoitettujen maiden välillä Espanjan ja Portugalin liittymisen vuoksi tehtyjen sopimusten soveltamisen erityisedellytyksistä,
- etuustullin suspension aikana sovellettava tulli johtuu liittymisasiakirjan 75 ja 243 artiklan soveltamisesta.
3 artikla
1. Yhteisön tuottajahinnat vahvistetaan kunkin 1 artiklassa tarkoitetun neljän tuotteen osalta sovellettaviksi kahden viikon pituisten ajanjaksojen ajan. Tämä vahvistaminen on suoritettava kahdesti vuodessa, ennen 15 päivää toukokuuta ja ennen 15 päivää lokakuuta.
2. Yhteisön tuottajahinnan on vastattava kyseisten neljän tuotteen osalta 1 kohdassa tarkoitettua vahvistamispäivää edeltävien kolmen vuoden aikana vastaavalla ajanjaksolla edustavilla tuotantomarkkinoilla todettujen tuottajahintojen keskiarvoa.
Edustavista markkinoista kunkin keskinoteeraukset vahvistetaan ottamatta huomioon noteeraukset, joita voidaan erikseen annettavien yksityiskohtaisten sääntöjen mukaisesti pitää liian korkeina tai liian alhaisina kyseisillä markkinoilla tavallisesti todettuihin vaihteluihin nähden.
4 artikla
Komissio seuraa säännöllisesti jäsenvaltioiden sille määräajoin toimittamien tai itse keräämiensä tietojen perusteella maahantuotujen tuotteiden noteerausten kehitystä tuontimarkkinoilla kunkin alkuperän osalta sekä tuottajahintojen kehitystä yhteisön markkinoilla.
5 artikla
1. Komissio antaa asetuksen (ETY) N:o 234/68(1) 14 artiklassa säädetyn menettelyn mukaisesti tämän asetuksen soveltamista koskevat yksityiskohtaiset säännöt sekä vahvistaa erityisesti:
- edellä 1 artiklassa tarkoitettujen tuotteiden määritelmän,
- yhteisön edustavien tuotantomarkkinoiden sekä edustavien tuontimarkkinoiden luettelon,
- tiedot, jotka jäsenvaltioiden on toimitettava sille määräajoin tämän asetuksen soveltamiseksi.
2. Edellä 1 kohdassa säädetyn menettelyn mukaisesti komissio:
a) vahvistaa yhteisön tuottajahinnat 3 artiklan mukaisesti,
b) tapauksen mukaan, joko suspendoi etuustullin ja kantaa yhteisen tullitariffin mukaista tullia tai kantaa etuustullia. Hallintokomitean määräaikaisten kokousten välillä nämä toimenpiteet toteuttaa kuitenkin komissio.
6 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan kyseisten kolmen maan alkuperätuotteisiin kunkin lisäpöytäkirjan soveltamisesta alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä joulukuuta 1987.

Labels: 3
18
6